-૯ જાન્યુઆરી સુધી યોજાનારા ફ્લાવર શોનું મુખ્યમંત્રી રૃપાણીના હસ્તે ઉદ્ઘાટન -૪૫ હજાર ચોરસ મીટરની વિશાળ જગ્યામાં યોજાનારા ફ્લાવર શોનો ૨૦ લાખથી વધુ લોકો નજારો માણશે અમદાવાદ, તા.૨૯ ડિસેમ્બર 2017, શુક્રવાર અમદાવાદીઓમાં છેલ્લા કેટલાક વર્ષથી અલાયદું આકર્ષણ જમાવનારા ફ્લાવર શોનો શનિવારનો પ્રારંભ થવા જઇ રહ્યો છે. ૯ જાન્યુઆરી સુધી યોજાનારા આ છઠ્ઠા ફ્લાવર શો માટે રિવરફ્રન્ટ ઇવેન્ટ ગ્રાઉન્ડ પાસે ૪૫ હજાર ચોરસ મીટરની વિશાળ જગ્યામાં દેશ-વિદેશના રંગબેરંગી ફૂલોનો નજારો જોવા મળશે. શનિવારે સવારે ૯ઃ૩૦ વાગે મુખ્યમંત્રી વિજય રૃપાણી દ્વારા આ ફ્લાવર શોનું ઉદ્ઘાટન કરવામાં આવશે. અમદાવાદ મ્યુનિસિપલ કોર્પોરેશન દ્વારા યોજાઇ રહેલો આ ફ્લાવર શો સવારે ૧૦ થી રાત્રે ૯ દરમિયાન યોજાશે અને તે જાહેર જનતા માટે સાબરમતી રિવરફ્રન્ટ ગ્રાઉન્ડ-ટાગોર હોલ પાછળ ખૂલ્લો રહેશે. ૨૦૧૩ના વર્ષથી યોજાઇ રહેલા આ અમદાવાદ ફ્લાવર શોની છઠ્ઠી શ્રુંખલામાં ૧ લાખ ચોરસ મીટર વિશાળ જગ્યા ફાળવવામાં આવી છે. જેમાં ૫ લાખથી વધુ ફૂલોનો નજારો જોવા મળશે. આ ફ્લાવર શોમાં મુખ્યત્વે દેશ-વિદેશના વિવિધ પ્રકારના ફૂલોના રોપાઓનું તેમજ ફૂલમાંથી બનાવેલા જુદા-જુદા પ્રાણીઓ-પક્ષીઓ તેમજ સ્થાપત્યોના સ્કલ્પચરનું પ્રદર્શન રાખવામાં આવે છે. આ વખતે ૪૫ થી ૫૦ ફૂટ લાંબો ફ્લાવર બેડ આકર્ષણનું મુખ્ય કેન્દ્ર રહેશે. ઓર્કિડ, ઇંગ્લિશ કાર્નેશન તેમજ અન્ય કલમોમાં બનાવેલા જીરાફ, બટરફ્લાય, હરણ, કળા કરતા મોર, મિકી માઉસ ઉપરાંત અન્ય પ્રાણીઓના ૫૦થી વધુ સ્કલ્પચરના કારણે બાળકોને પણ મજા પડી જશે. આ વખતે પણ સેલ્ફી વોલ તૈયાર કરવામાં આવી છે. બાળકોમાં પર્યાવરણના જતનની જાગૃતિ વધે તેના માટે ચિત્ર સ્પર્ધાનું પણ આયોજન કરવામાં આવ્યું છે, ગ્રીન હાઉસનું નિદર્શન પણ કરાશે. ફ્લાવર શોમાં ૧૩ નર્સરીમાંથી વિવિધ જાતના છોડનું વેચાણ, હેરિટેજની ઝાંખી કરાવતો સ્ટોલ પણ છે. આ ઉપરાંત દેશના અન્ય રાજ્યોની ખ્યાતનામ નર્સરીઓ, જંતુનાશક દવા, બિયારણ, ખાતર અને ગાર્ડનના ઓજારોના વેચાણ માટેના સ્ટોલ્સ પણ ઊભા કરવામાં આવે છે. આ વર્ષની શરૃઆતમાં યોજાયેલા ફ્લાવર શોમાં ૧૮ લાખ મુલાકાતીઓએ ફ્લાવર શોનો લુત્ફ ઉઠાવ્યો હતો. આ વખતે મુલાકાતીઓની સંખ્યા ૨૦ લાખથી વધી જાય તેની સંભાવના છે. આવતીકાલના ઉદ્ઘાટન સમારોહમાં મહેસૂલ મંત્રી કૌશિક પટેલ, ગૃહ રાજ્યમંત્રી પ્રદીપસિંહ જાડેજા, મેયર ગૌતમ શાહ સહિતના વરિષ્ઠ નેતાઓ-મહાનુભાવો પણ ઉપસ્થિત રહેશે. ફ્લાવર શો માટે સિટી બસની વ્યવસ્થા ફ્લાવર શો માટે જુદા-જુદા વિસ્તારમાંથી ખાસ સિટી બસની વ્યવસ્થા કરવામાં આવી છે. જેમાં લાલ દરવાજાથી ૩, વાસણાથી ૨, નવા વાડજથી ૬, કાલુપુર, મણિનગર, મેમનગરથી ૪ બસનો સમાવેશ થાય છે. આ બસ ૩૦-૩૦ મિનિટના અંતરે આ વિસ્તારમાંથી મળી શકશે. ફ્લાવર શોમાં આ વખતે શું ખાસ? ઃ ૧.૫૦ લાખથી વધુ અને ૬૫ પ્રજાતિના ફૂલના પ્લાન્ટ. ઃ કુલ ૫ લાખથીા વધુ પ્લાન્ટનો નજારો. ગત વર્ષે ૩.૫૦ લાખ પ્લાન્ટ હતા. ઃ ૪૫ થી ૫૦ ફૂટ લાંબો ફ્લાવર બેડ, થાઇલેન્ડના મોકારા અને વાંદા આકર્ષણનું કેન્દ્ર. ઃ ૧૩ નર્સરીમાંથી વિવિધ જાતના છોડનું વેચાણ, હેરિટેજની ઝાંખી કરાવતો સ્ટોલ. ઃ ૫૦થી વધુના પ્રાણી-પક્ષીના ફૂલ-પ્લાન્ટ દ્વારા બનાવેયાલા સ્કલ્પચર. ઃ બાળકો માટે ચિત્ર સ્પર્ધાનું આયોજન.